Dilmurod Kasimov

**Dilmurod Kasimov** (*toʻliq ismi*: *Kasimov Dilmurod Sultanmuratovich*; 1975-yil 28-iyul, Toshkent shahri, Oʻzbekiston SSR)  — sharqshunos-iqtisodchi, huquqshunos, Oʻzbekiston Respublikasi Bosh prokurorining o’rinbosari. Mazkur lavozimga Oʻzbekiston Prezidenti tomonidan 2025-yil 04-mart kuni tayinlangan. Sodiq xizmatlari uchun medali sohibi. 

## Tarjimai hol
Kasimov Dilmurod Sultanmuratovich – 1975-yil 28-iyul kuni Toshkent shahrida tugʻilgan. 1997-yil Toshkent davlat sharqshunoslik institutini tamomlagan, 2004-yil Oʻzbekiston Milliy unversitetini huquqshunoslik yoʻnalishi boʻyicha tamomlagan. Mehnat faoliyatini 1997-yil Tashqi iqtisodiy aloqalar vazirligi „Innovatsiya“ davlat aksiyadorlik tashqi savdo kompaniyasida mutaxassis lavozimidan boshlagan. 2003—2017-yillar davomida prokuratura organlarida turli xil lavozimlarda faoliyat olib borgan. Oʻzbekiston Respublikasi Prezidentining 2017-yil 28-iyuldagi PF–5125-sonli Farmoniga muvofiq Dilmurod Kasimov Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakil lavozimiga tayinlangan. 2025-yil 04-mart sanasida O’zbekiston Respublikasi Prezidentining Farmoni bilan Bosh prokuror o’rinbosari lavozimiga tayinlangan. Oʻzbekiston Respublikasi Mustaqilligining 30 yilligi munosabati bilan „Sodiq xizmatlari uchun“ medali bilan taqdirlangan.

## Vakilning hisobdorligi
Tadbirkorlarning huquqlarini himoya qilish boʻyicha vakil oʻz vakolatlarini mustaqil hamda davlat organlariga, ularning mansabdor shaxslariga tobe boʻlmagan tarzda amalga oshiradi va oʻz faoliyatida Oʻzbekiston Respublikasi Prezidentiga hisobot beradi.

## Vakilning huquqlari
Tadbirkorlarning huquqlarini himoya qilish boʻyicha vakil oʻz zimmasiga yuklatilgan vazifalarni bajarish uchun quyidagi huquqlarga ega:

* tadbirkorlik subʼektlarining huquqlari va qonuniy manfaatlariga rioya etilishiga doir qonun hujjatlarining davlat organlari tomonidan ogʻishmay ijro etilishini oʻrganish;
* tadbirkorlik subʼektlarining faoliyati tekshiruvlarini oʻtkazishning qonuniyligi monitoringini amalga oshirish, tadbirkorlik subʼektlarining faoliyatiga qonunga xilof ravishda aralashish faktlarining oldini olish yuzasidan kompleks chora-tadbirlar koʻrish boʻyicha takliflar kiritish;
* tadbirkorlik subʼektlarining huquqlari va qonuniy manfaatlariga rioya etilishiga doir qonun hujjatlarining buzilishiga yoʻl qoʻyilmasligi toʻgʻrisida davlat organlarining hamda boshqa tashkilotlarning mansabdor shaxslariga yozma ravishda ogohlantirishlar eʼlon qilish;
* qonun hujjatlarining aniqlangan buzilishlarini, ularga imkon beruvchi sabablar va shart-sharoitlarni bartaraf etish toʻgʻrisida davlat organlarining va boshqa tashkilotlarning rahbarlariga belgilangan muddatlarda koʻrib chiqilishi majburiy boʻlgan taqdimnomalar kiritish; tadbirkorlik subʼektlarining manfaatlarini koʻzlab arizalar va daʼvolar bilan sudlarga davlat boji toʻlamasdan murojaat etish;
* davlat organlari va tashkilotlardan oʻz vakolatiga kiruvchi masalalar yuzasidan statistik, tahliliy materiallarni, xulosalarni va boshqa axborotni soʻrash hamda olish;
* davlat organlarining tadbirkorlik subʼektlarining huquqlari va qonuniy manfaatlarini himoya qilish masalalarini koʻrib chiqish bilan bogʻliq majlislarida ishtirok etish;
* zarur boʻlgan hollarda, oʻz zimmasiga yuklatilgan vazifalarni amalga oshirish uchun davlat organlarining, ilmiy muassasalarning va boshqa tashkilotlarning rahbarlari hamda mutaxassislarini jalb etish, ishchi guruhlar tuzish;
* tadbirkorlik faoliyati sohasidagi jinoyatlar toʻgʻrisidagi ishlar boʻyicha gumon qilinayotgan, ayblanayotgan va hukm qilingan tadbirkorlik subʼektlari vakillari bilan uchrashish uchun qamoqda saqlash joylariga, jazoni ijro etish muassasalariga moneliksiz kirish.
* Tadbirkorlarning huquqlarini himoya qilish boʻyicha vakil qonun hujjatlariga muvofiq boshqa huquqlarga ham ega boʻlishi mumkin.

## Vakilning majburiyatlari
Tadbirkorlarning huquqlarini himoya qilish boʻyicha vakil oʻz faoliyatini amalga oshirishda:

* Oʻzbekiston Respublikasining Konstitutsiyasi va qonunlariga rioya etishi, oʻz zimmasiga yuklatilgan vazifalarni bajarishi;
* davlat organlari va boshqa tashkilotlarning, ular mansabdor shaxslarining oʻz vakolatlari doirasida amalga oshirilayotgan faoliyatiga aralashmasligi;
* davlat organlarining va boshqa tashkilotlarning faoliyatiga toʻsiqlarni vujudga keltirmasligi;
* davlat sirlarini yoki qonun bilan qoʻriqlanadigan boshqa sirni tashkil etuvchi maʼlumotlarni muhofaza qilish toʻgʻrisidagi qonun hujjatlarining talablariga rioya etishi;
* arz qiluvchilarni shikoyatlarni koʻrib chiqish natijalari toʻgʻrisida xabardor etishi shart. 

Tadbirkorlarning huquqlarini himoya qilish boʻyicha vakilning zimmasida qonun hujjatlariga muvofiq boshqa majburiyatlar ham boʻlishi mumkin.

## Izohlar

## Manbalar